Document ID: 32011R0656

KOMMISSIONENS FORORDNING (EU) Nr. 656/2011
af 7. juli 2011
om gennemførelse af Europa-Parlamentets og Rådets forordning (EF) nr. 1185/2009 om statistik over pesticider for så vidt angår definitionerne og listen over aktivstoffer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1185/2009 af 25. november 2009 om statistik over pesticider (1), særlig artikel 5, stk. 2 og 3, og
ud fra følgende betragtninger:
(1)
Ved forordning (EF) nr. 1185/2009 er der fastlagt en ny ramme for udarbejdelse af sammenlignelige europæiske statistikker over afsætning og anvendelse af pesticider.
(2)
I henhold til artikel 5, stk. 2, i forordning (EF) nr. 1185/2009 er det nødvendigt at vedtage definitionen af »det område, der er behandlet«, som nævnt i afsnit 2 i bilag II til samme forordning, eftersom begrebet af hensyn til sammenligneligheden bør fortolkes og anvendes på ensartet vis i hele Unionen.
(3)
Artikel 5, stk. 3, i forordning (EF) nr. 1185/2009 foreskriver, at Kommissionen regelmæssigt og mindst hvert femte år skal tilpasse listen over omfattede stoffer og klassificeringen heraf i produktgrupper og kemiske grupper som omhandlet i bilag III. Listen, der er knyttet som bilag til nævnte forordning, bør ajourføres, idet dette sidst blev gjort i 2006, således at listen omfatter perioden 2010-2015.
(4)
Antallet af stoffer og kompleksiteten af det arbejde, der er forbundet med en korrekt identifikation af de relevante forbindelser og med klassificeringen af dem, gør det vanskeligt for de nationale statistiske myndigheder at udvikle de nødvendige værktøjer til indsamling af oplysningerne om anvendelse og markedsføring på tilfredsstillende vis. Listen bør af samme grund kun omfatte de stoffer, der er blevet tildelt et identifikationsnummer af en af de to store, internationalt anerkendte institutioner for registrering af kemiske forbindelser og pesticider, Chemical Abstracts Service under American Chemical Society (CAS) og Collaborative International Pesticides Analytical Council (CIPAC).
(5)
Foranstaltningerne i denne forordning er i overensstemmelse med udtalelse fra Udvalget for det Europæiske Statistiske System -
VEDTAGET DENNE FORORDNING:
Artikel 1
Med »det område, der er behandlet«, som nævnt i afsnit 2 i bilag II til forordning (EF) nr. 1185/2009, menes det behandlede basisareal, defineret som »det fysiske område, hvor afgrøden mindst én gang er blevet behandlet med et givet aktivstof, uanset antallet af udbringninger«.
Artikel 2
Bilag III til forordning (EF) nr. 1185/2009 erstattes af teksten i bilaget til nærværende forordning.
Artikel 3
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. juli 2011.

Labels: 12
19
6